b"\n_START_ARTICLE_\nAndreas Mogensen\n_START_SECTION_\nUddannelse\n_START_PARAGRAPH_\nAndreas Mogensen gik i folkeskole p\xc3\xa5 Rygaards Skole i Hellerup, hvor han dimitterede fra i 1992. Han fik i 1995 en International studentereksamen fra Copenhagen International School i Hellerup. Mastergrad i rum- og luftfartsteknologi i 1999 fra Imperial College i London. Mellem 2001 og 2003 arbejdede han hos Vestas i Danmark. Han fik en Ph.d.-grad i rumfart i 2007 ved University of Texas i Austin.\n_START_SECTION_\nErfaring\n_START_PARAGRAPH_\nI Tyskland har han v\xc3\xa6ret ansat som ingeni\xc3\xb8r hos HE Space Operations og v\xc3\xa6ret entrepren\xc3\xb8r for EADS Astrium i Portugal ved Institute for Systems and Robotics. Derudover har han opholdt sig i en lang r\xc3\xa6kke andre lande, bl.a. Thailand, Singapore, England, Portugal, Congo og USA. I hans nuv\xc3\xa6rende stilling, i England, er han ansat som forskningsstipendiat ved Surrey Space Center, University of Surrey.\n_START_SECTION_\nFormidling\n_START_PARAGRAPH_\nAndreas Mogensen blogger om rumforskning og rumfart og fort\xc3\xa6ller om livet som astronaut p\xc3\xa5 sin blog p\xc3\xa5 det videnskabelige netmedie Videnskab.dk. Han er ogs\xc3\xa5 aktiv p\xc3\xa5 sociale medier som Twitter og Facebook.\n_START_SECTION_\nRumflyvning\n_START_PARAGRAPH_\nDen 2. september 2015 blev Sojuz TMA-18M opsendt fra Bajkonur-kosmodromen i Kasakhstan, og den 4. september 2015 kobledes rumfart\xc3\xb8jet til rumstationen ISS. Normalt er astronauterne om bord p\xc3\xa5 rumstationen i seks m\xc3\xa5neder ad gangen, men russeren Mikhail Kornijenko og amerikaneren Scott Kelly skal v\xc3\xa6re om bord i et helt \xc3\xa5r. De blev opsendt med Sojuz TMA-16M den 27. marts 2015, men Sojuz-fart\xc3\xb8jet m\xc3\xa5 kun v\xc3\xa6re i rummet i cirka et halvt \xc3\xa5r. L\xc3\xb8sningen var, at Kornijenko og Kelly overtog Sojuz TMA-18M, mens TMA-16M landede den 12. september 2015. Veteranen Sergej Volkov var pilot p\xc3\xa5 Sojuz TMA-18M, og der var plads til to andre personer p\xc3\xa5 tidagesflyvningen. Den kasakhiske rumfartsorganisation KazKosmos anvendte det ene s\xc3\xa6de, mens ESA k\xc3\xb8bte det andet. Oprindelig var det Mogensens klassekammerat briten Timothy Peakes tur, men efter pres fra Storbritannien p\xc3\xa5 ESA's ministerr\xc3\xa5dsm\xc3\xb8de i 2012 i Napoli rykkede Peake til seksm\xc3\xa5nedersflyvningen med Sojuz TMA-19M (nov. 2015 - apr. 2016), og Mogensen overtog ti-dagesflyvningen. Storbritanniens bidrag til ESA (300 mio. euro - 9,6\xc2\xa0%) mod Danmarks bidrag (25,7 mio. euro - 0,8\xc2\xa0%) var et af den britiske forskningsminister David Willetts v\xc3\xa6gtigste argumenter._NEWLINE_Efter sin hjemkomst til Danmark blev Andreas Mogensen tildelt bel\xc3\xb8nningsmedaljen af 1. grad med krone og med inskription af dronning Margrethe 2.."